Reël jou troue digitaal | Think Photography
Is jy besig met troubeplanning? Sit weg daai dik lêer vol deurmekaar notas en los papiertjies en orden jou gedagtes met digitale hulp. Daar is honderde goeie hulpbronne, van apps en blogs tot aanlyn winkels om die bruilof van jou drome te beplan, skryf Celinda Groenewald .
Droom hier oor groot dag
As jy die woorde "wedding blog" op Google soek, spring daar 'n magdom van skakels op die skerm.
Die een is mooier as die volgende X net soos die bruide wat op dié blogs vertoon word – en elkeen het 'n unieke styl.
'n Mens kan ure lank na elke klein detail op regte en gestileerde troues kyk, totdat dit voel asof jou brein nie langer soveel mooi kan inneem nie.
Maar hoewel die oorsese blogs vol oulike idees is, is dit baie frustrerend omdat die verskaffers en venues ook aan die ander kant van die wêreld sit.
Local is dus in dié geval nie net lekker en mooi nie, maar baie beslis ook van groot waarde wanneer jy jou groot dag beplan.
Hier volg 'n paar van die mooiste plaaslike troublogs.
Dié pragtige (en bekroonde) blog is 'n baie gewilde hulpbron vir bruide.
Dit was oorspronklik uitsluitlik 'n troublog, maar het mettertyd uitgebrei as 'n tuiste vir allerlei mooigoed.
Hier kry 'n mens inspirasie van die pragtige werklike troues én gestileerde troues, nuttige wenke, doen-dit-self-hulpbronne en inligting oor goeie verskaffers.
Wanneer die troue verby is, kan jy sommer ook inspirasie kry vir nesskop, kosmaak of jou kleinding.
Dié blog is trots Afrikaans en spog daarmee dat dit 'n aanlyn troupublikasie van hoë gehalte is.
Hier kry 'n mens maklik toegang tot 'n verskeidenheid idees vir jou spesiale dag.
Die blog fokus op Suid-Afrikaanse bruide en deel idees, raad vir paartjies wat trou en ander paartjies se verlowings- en troufoto's.
Dit is ook 'n goeie bron van skryfbehoefte-idees, gratis drukbare ontwerpe, gestileerde inspirasie en doen-dit-self-idees.
Just Say Yes is die aanlyn tuiste van Fairlady Bride.
Hulle kom vorendag met 'n wonderlike, eenstop-troubeplanningsblog.
Hier sal voornemende bruide nie net hope inspirasie kry nie, maar ook uitgebreide inligting oor verskaffers en 'n moderne argief vol artikels oor trou-etiket.
Kry alles van 'n rokmaker en troukoekbakker tot bloemis en fotograaf in 'n japtrap.
En wanneer jou droomdag verby is en jy dit graag met die res van die wêreld wil deel, stuur jou foto's vir hulle aan.
Beplanning vir bykans alles in 'n japtrap
Of jy nou na idees vir 'n trourok soek, 'n digitale plakboek wil maak, 'n gastelys opstel of dagboek hou van jou reëlings – daar is digitale beplanningshulpmiddels vir bykans alles.
Pinterest is 'n wonderlike hulpmiddel wanneer 'n mens 'n bruilof beplan omdat idees vir blomme, rokke, foto's, kos, dekor en doen-dit-self-projekte alles op een plek geberg kan word. Daar is letterlik duisende Pins waardeur jy kan soek. Dié waarvan jy baie hou, plak jy op 'n bord.
Google Weddings is enige ernstige beplanner se droomplatform. Daar is hulpbronne vir onthou-die-datums, uitnodigings, begrotingsdokumente, gastelyste en meer.
'n Mens kan byvoorbeeld die verlowing aankondig met gratis video-oproepe deur Google Hangouts, Google Docs gebruik om belangrike dokumente soos gastelyste op te stel en te deel, 'n persoonlike trou-webtuiste te maak of 'n trou-fotoalbum met Google+ te maak wat jy met familie en vriende kan deel.
Doen aanlyn inkopies
Deesdae het 'n mens nie nodig om van winkel tot winkel te soek na presies die regte dekor-artikels wat by jou kleurskema en smaak gaan pas nie. Aanlyn winkels het dié takie sommer baie vergemaklik. Dit beteken ook dat al bly jy iewers tussen niks en nêrens jy steeds allerlei oulikhede met die klik van 'n muis vir jou troue kan koop.
Hier is 'n paar oulike aanlyn winkels om te besoek.
Dié aanlyn winkel verkoop allerlei artikels vir verskeie geleenthede wat kombuistee-, hennepartytjie- en troudekor insluit. Hulle spesialiseer ook in onder meer glasware, kerse, lanterns, ligte, skryfbehoeftes, tafeldekor en geskenke.
Kyk wanneer 'n sake-onderneming homself die "sjokoladekoek" van partytjieware vir spesiale geleenthede beskryf, moet 'n mens seker kennis neem. Hier kan 'n mens heerlik inkopies doen vir alles van die kombuistee tot die troue. Kry alles van weggooibare kameras en tafelkonfetti tot koekdekor en lekkergoedbuffetstelle!
Dié aanlyn winkel is 'n fees vir enige bruid. Of sy nou tradi­sioneel of modern is.
Daar is troubykomstighede en skryfbehoeftes om van te kus en te keur. Koop volgens tema of kleur of verlustig jouself in die honderde unieke en dikwels handgemaakte dekorartikels.